

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.19 | 2024. gada 28. novembrī |

**27.**

**Par grozījumiem Ogres novada pašvaldības domes 2023. gada 26. oktobra lēmumā**

**“Par paredzētās darbības – smilts-grants, smilts un mālsmilts ieguves atradnēs “Pieturdailes”, “Elksnīši VV”, “Garkalni - Līči” un “Garkalnu pakalni”, Birzgales pagastā, Ogres novadā – akceptēšanu”**

2023. gada 26. oktobrī Ogres novada pašvaldība (turpmāk – Pašvaldība) ir pieņēmusi lēmumu “Par paredzētās darbības – smilts-grants, smilts un mālsmilts ieguves atradnēs “Pieturdailes”, “Elksnīši VV”, “Garkalni - Līči” un “Garkalnu pakalni”, Birzgales pagastā, Ogres novadā – akceptēšanu”[[1]](#footnote-1)(turpmāk –Lēmums).

Pirms Lēmuma pieņemšanas Pašvaldībā ir izvērtēta SIA “Vides eksperti izstrādātā” SIA “Garkalni VV” plānotās smilts, smilts-grants un mālsmilts ieguves paplašināšanas derīgo izrakteņu atradnēs “Elksnīši VV”, “Garkalni-Līči”, “Pieturdailes” un “Garkalnu pakalni” Birzgales pagastā, Ogres novadā Ietekmes uz vidi novērtējuma ziņojuma 5. redakcija[[2]](#footnote-2) (turpmāk – IVN ziņojums), ar 36 pielikumiem[[3]](#footnote-3), kurā izvērtētas divas paredzētās darbības alternatīvas.

Tāpat pirms Lēmuma pieņemšanas Pašvaldība ir saņēmusi kompetentās institūcijas – Vides pārraudzības valsts biroja (turpmāk – VPVB) Atzinumu Nr. 5-04/8/2023[[4]](#footnote-4) par IVN ziņojumu, kurā norādīts, ka 1. alternatīvai būs mazāka ietekme uz vidi, nekā 2. alternatīvai un Pašvaldībai rekomendēts izvēlēties 1. alternatīvu.

Lēmums pieņemts, pašvaldībai vispusīgi izvērtējot ziņojumu, tajā iekļautos teritoriju plānošanas regulējošo normatīvo aktu, ainavas, kultūrainavas, kultūrvēsturiskos, vides, sociālos, ekonomiskos, iedzīvotāju dzīves kvalitātes un veselības, sugu un biotopu saglabāšanas un aizsardzības, hidroģeoloģiskos un citus aspektus, kā arī pašvaldības un sabiedrības viedokli un ievērojot VPVB atzinumu par ziņojumu, un pamatojoties uz likuma “Par ietekmes uz vidi novērtējumu” 6.1 panta sesto daļu, 22.panta otro daļu, 23.pantu.

Lēmumā Pašvaldība izvēlējās akceptēt 1. Paredzētās darbības alternatīvu.

2024. gada 20. novembrī Pašvaldībā ir saņemts SIA “Garkalni VV” iesniegums “Par paredzētās darbības – smilts, smilts-grants un mālsmilts ieguves atradnēs “Pieturdailes”, “Elksnīši VV”, “Garkalni - Līči” un “Garkalnu pakalni”, Birzgales pagastā, Ogres novadā – akcepta korekciju” (reģistrēts pašvaldībā ar Nr. 2-4.1/5924), kurā lūgts Pašvaldību veikt grozījumu Lēmumā, akceptējot 2. alternatīvu.

Iesniegumā minēts, ka SIA “Garkalni VV” plāno piegādāt minerālvielu maisījumus Sēlijas poligona izveidei, un uzņēmumam minerālvielu maisījumu izgatavošanai nepieciešams jaukt visās paredzētās darbības atradnēs esošos minerālos materiālus. Derīgo izrakteņu ieguve tiks veikta vienā no atļautās darbības vietām, un izteikts pieņēmums, ka līdz ar to būtiski samazināsies ietekmes uz vidi novērtējumā pieļautās trokšņu emisiju robežvērtības. Papildus izteikts pieņēmums, ka atbalstot 2. alternatīvu tiks samazināta ietekme hidroloģisko apstākļu izmaiņu aspektā.

Norādīts, ka paredzētās darbības laikā plānots nodrošināt 3 – 5 jaunas darba vietas, kā arī Pašvaldībai būtiski tiks palielināts Dabas resursu nodokļa apjoms, līdz ar to pastiprināti veicinot Ogres novada attīstību.

Ogres novada pašvaldība, izvērtējot iesniegumā minēto, ka derīgo izrakteņu ieguve vienlaikus notiks tikai vienā no derīgo izrakteņu atradnes vietām secina, ka atbilstoši IVN ziņojuma 6.1. tabulai “paredzētās darbības alternatīvu salīdzinājums” (249. – 250.lpp) trokšņa emisiju salīdzinājums abās alternatīvās atšķiras.

Secināms, ka izstrādājot atradnes “Elksnīši VV” un “Garkalne – Līči” atsevišķās dienās no atradnēm “Pieturdailes” un “Garkalnes pakalni” papildus trokšņa emisijas un satiksmes intensitātes (derīgā materiāla transportēšana) radītās emisijas līmenis uz autoceļu P85 ir identisks 1. alternatīvas radītajam trokšnu emisijas līmenim. Izslēdzot abu alternatīvu vienlaikus izstrādi, abu alternatīvu kopējais vērtējuma ballu skaits kļūst vienāds (-5).

Saskaņā ar likuma “Par ietekmes uz vidi novērtējumu” 22. panta pirmo daļu, lai saņemtu atļauju uzsākt paredzēto darbību, ierosinātājs iesniedz attiecīgajai pašvaldībai ietekmes uz vidi novērtējuma ziņojumu un VPVB atzinumu par minēto ziņojumu kopā ar citos normatīvajos aktos noteiktajiem dokumentiem. Likuma 6.1 panta sestā daļa noteic, ka pašvaldība pieņem lēmumu par paredzētās darbības akceptu 60 dienu laikā pēc minētā iesnieguma saņemšanas. Atbilstoši Likuma 22. panta otrajai daļai attiecīgā pašvaldība, vispusīgi izvērtējusi ziņojumu, pašvaldības un sabiedrības viedokli un ievērojot VPVB atzinumu par ziņojumu, normatīvajos aktos noteiktajā kārtībā pieņem lēmumu par paredzētās darbības akceptēšanu vai neakceptēšanu. Saskaņā ar Likuma 22. panta otro prim daļu, ja pieņemts lēmums akceptēt paredzēto darbību, tā īstenojama, ievērojot VPVB atzinumā izvirzītos nosacījumus. Saskaņā ar Likuma 3. panta pirmās daļas 5. punktu vides problēmu risināšana uzsākama, pirms vēl saņemti pilnīgi zinātniski pierādījumi par paredzētās darbības negatīvo ietekmi uz vidi; ja ir pamatotas aizdomas, ka paredzētā darbība negatīvi ietekmēs vidi, jāveic piesardzības pasākumi. Atbilstoši minētā panta 6. punktam ietekmes uz vidi novērtējums izdarāms, ievērojot piesardzības un izvērtēšanas principu.

Vides aizsardzības likuma 12. panta sestās daļas 1. un 2. punktā noteikts, ka iestāde izvērtē sabiedrības līdzdalības procesā izteiktos viedokļus un priekšlikumus, samēro indivīda tiesības un intereses ar sabiedrības ieguvumiem un zaudējumiem, ņemot vērā lēmuma ietekmi uz ilgtspējīgu attīstību, kā arī ievērojot izvērtēšanas principu. Atbilstoši Vides aizsardzības likuma 3. panta pirmās daļas 4. punktam izvērtēšanas princips – jebkuras tādas darbības vai pasākuma sekas, kas var būtiski ietekmēt vidi vai cilvēku veselību, jāizvērtē pirms attiecīgās darbības vai pasākuma atļaušanas vai uzsākšanas. Darbība vai pasākums, kas var negatīvi ietekmēt vidi vai cilvēku veselību arī tad, ja ievērotas visas vides aizsardzības prasības, ir pieļaujams tikai tad, ja paredzamais pozitīvais rezultāts sabiedrībai kopumā pārsniedz attiecīgās darbības vai pasākuma nodarīto kaitējumu videi un sabiedrībai.

Saskaņā ar Militārā poligona “Sēlija” izveides likuma 3. panta otro daļu,  Valsts un pašvaldību iestādes, kā arī citas institūcijas visus iesniegumus un jautājumus, kas saistīti ar militārā poligona infrastruktūras izbūvi un ar to saistīto darbu nodrošināšanu un veikšanu, tajā skaitā ar apliecinājumiem koku ciršanai, militārā poligona iekārtošanai nepieciešamā nekustamā īpašuma atsavināšanu, kā arī militārā poligona infrastruktūras būvju nodošanu ekspluatācijā, izskata un lēmumus pieņem prioritārā kārtībā pēc iespējas īsākā termiņā.

Ņemot vērā minēto, un pamatojoties uz likuma “Par ietekmes uz vidi novērtējumu” 22. panta otro daļu, Militārā poligona "Sēlija" izveides likuma 3. panta otro daļu, Pašvaldību likuma 10. panta pirmās daļas 21. punktu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Dainis Širovs, Egils Helmanis, Igors Miglinieks, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Valentīns Špēlis), "Pret" – 3 (Daiga Brante, Santa Ločmele, Toms Āboltiņš), "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Izdarīt Ogres novada pašvaldības 2023. gada 26. oktobra lēmumā “Par paredzētās darbības – smilts-grants, smilts un mālsmilts ieguves atradnēs “Pieturdailes”, “Elksnīši VV”, “Garkalni - Līči” un “Garkalnu pakalni”, Birzgales pagastā, Ogres novadā – akceptēšanu” sekojošus grozījumus:
   1. aizstāt lemjošās daļas 1. punktā skaitli “1.” ar skaitli “2.”;
   2. labot lemjošās daļas 1. punkta 1.1. apakšpunkta numerāciju, aizstājot skaitli “1.10.” ar skaitli “1.1.10.”;
   3. papildināt lemjošās daļas 1. punktu ar 1.7. apakšpunktu šādā redakcijā: “1.7. Vienlaikus jeb vienā darbdienā veikt derīgo izrakteņu ieguvi un transportēšanu ne vairāk kā vienā ieguves atradnē.”;
   4. svītrot lemjošās daļas 2. punktā vārdu “plānots”.
2. Uzdot Pašvaldības Centrālās administrācijas Kancelejai piecu darbdienu laikā pēc šī lēmuma pieņemšanas nosūtīt to Vides pārraudzības valsts birojam un SIA “Garkalni VV”.
3. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)

1. <https://www.ogresnovads.lv/lv/media/141234/download?attachment> [↑](#footnote-ref-1)
2. <https://www.dropbox.com/scl/fi/nvqs26wf5qccmdzsmqne8/GarkalniVV_IVN_AKTU-L-RED._07.2023..pdf?rlkey=dbcvv8gmc4epoha0rvs74emln&e=3&dl=0> [↑](#footnote-ref-2)
3. <https://www.dropbox.com/scl/fo/vl9915p5hz10xgmlqt5qr/h?rlkey=ii0d6u4xqzs7avfbtnuol65io&e=1&dl=0> [↑](#footnote-ref-3)
4. <https://www.vpvb.gov.lv/lv/media/5628/download?attachment> [↑](#footnote-ref-4)